Atès que les residències-casa de pagès són uns establiments turístics que estan experimentant un important creixement a Catalunya, s'ha cregut oportú incorporar-hi criteris ambientals, per tal que d'aquesta manera puguin contribuir activament a fer de Catalunya una destinació turística de qualitat ambiental òptima.
D'acord amb el Decret 316/1994, de 4 de novembre, sobre l'atorgament del distintiu de garantia de qualitat ambiental per la Generalitat de Catalunya, modificat posteriorment pel Decret 296/1998, de 17 de novembre, pel qual s'amplia l'àmbit del distintiu de garantia de qualitat ambiental als serveis, en ús de les facultats que m'atorga l'article 5 del Decret esmentat i d'acord amb l'informe previ del Consell de Qualitat Ambiental,
Definir la categoria de residència-casa de pagès i els criteris de qualitat ambiental per optar al distintiu de garantia de qualitat ambiental, que es regeixen pels apartats següents:
S'inclouen en aquesta categoria les residències-casa de pagès que estableix el Decret 214/1995, de 27 de juny, pel qual es regula la modalitat d'allotjament turístic anomenada residència-casa de pagès.
Poden sol·licitar el distintiu de garantia de qualitat ambiental els titulars de les residències-casa de pagès ubicades a Catalunya.
Les propietats o característiques de qualitat ambiental específiques de la categoria de servei definida en l'apartat 1 s'avaluen segons els criteris i el sistema d'avaluació que estableix l'annex.
La definició de la categoria de servei i dels criteris específics per a aquesta categoria té un període màxim de validesa de tres anys comptats a partir de la data de publicació d'aquesta Resolució en el Diari Oficial de la Generalitat de Catalunya.
Codi 160: residències-casa de pagès.
6.1 L'ús de la marca s'ha d'adequar a les especificacions que indiquen les normes gràfiques que estableix el Departament de Medi Ambient per a la utilització del distintiu de garantia de qualitat ambiental.
6.2 La llegenda que ha de figurar al distintiu de garantia de qualitat ambiental és la següent: "Respectuós amb el medi ambient", o bé la seva traducció literal a la resta d'idiomes en què es trobi la informació general de l'establiment.
6.3 El logotip identifica l'empresa i no es podrà utilitzar per a la publicitat de productes, ni en els productes mateixos ni en els seus envasos.
L'establiment podrà utilitzar el logotip del distintiu en la seva imatge corporativa (fullets, paper de cartes, etc.).
Barcelona, 28 de febrer de 2001
Per obtenir el distintiu de garantia de qualitat ambiental, l'establiment ha de disposar de l'autorització corresponent i ha de complir la legislació ambiental vigent allà on estigui ubicat i els criteris ambientals que especifica aquest annex, els quals tenen com a objectiu la minimització de l'impacte sobre el medi i el foment de la sensibilitat ecològica dels usuaris.
—1 Criteris ambientals per a la categoria de servei
Els criteris ambientals per a la categoria de residències-casa de pagès es divideixen en 8 apartats, cadascun dels quals conté criteris bàsics de compliment obligat i criteris opcionals, els quals estan puntuats d'1 a 9 punts.
Per obtenir el distintiu de garantia de qualitat ambiental, l'establiment ha de complir tots i cadascun dels criteris bàsics i obtenir un mínim de 40 punts en el còmput total de criteris opcionals corresponents, com a mínim, a 4 dels 8 subapartats d'aquest annex.
L'establiment ha de gestionar els seus residus conforme a les determinacions legals i, especialment, segons la reglamentació municipal.
A fi d'afavorir la valorització dels residus que genera, l'establiment ha d'implantar la recollida selectiva de vidre, paper i cartó, llaunes, plàstics, brics, residus orgànics, metalls, piles, làmpades, pintures, olis de cuina usats i altres matèries susceptibles de valorització, especialment a la cuina, sempre que aquesta gestió sigui conseqüent amb la del municipi o la comarca on estigui ubicat l'establiment.
1.1.1.2 Retolació identificativa dels contenidors.
Tots els contenidors han d'estar retolats amb una identificació del tipus de residu que contenen.
1.1.1.3 Informació als clients.
En el full informatiu que es lliura als clients, es donarà informació sobre la gestió de residus portada a terme a l'establiment i s'explicarà la importància de la recollida selectiva i la necessitat que aquesta recollida s'efectuï correctament.
De la mateixa manera, es demanarà la col·laboració dels clients per destriar els residus.
Per cada material (vidre, paper i cartó, plàstic, llaunes, brics, residus orgànics, productes de neteja de la piscina, pintures, piles, làmpades, olis de cuina usats, etc.) recollit per l'establiment i no especificat en la recollida selectiva del municipi, es donarà 1 punt fins a un màxim de 7 punts, sempre que se n'asseguri una gestió correcta.
Es valorarà amb 4 punts que els residus orgànics (restes de menjar, restes vegetals o de poda) siguin compostats al mateix establiment sempre que es vetlli per un funcionament correcte del procés i que no es produeixin afeccions al medi o als usuaris per motiu de producció de lixiviats o de males olors.
A més, es valorarà amb 1 punt l'ús del compost obtingut en els jardins o conreus dependents del mateix establiment.
1.1.3 Avaluació de conformitat.
L'avaluació de conformitat dels criteris corresponents a l'apartat 1.1 de l'annex, es fa per comprovació in situ de l'entitat col·laboradora degudament acreditada.
L'establiment ha de promoure l'estalvi d'aigua freda i calenta i, conseqüentment, d'energia.
Els equipaments de bany (aixetes de lavabo, dutxes i cisternes de vàter) o altres instal·lacions que consumeixin aigua han d'incorporar sistemes d'estalvi.
Per a la definició de sistema d'estalvi d'aigua, s'ha de prendre com a referència la Resolució de 15 de gener de 2001, per la qual s'estableixen els criteris ambientals per a l'atorgament del distintiu de garantia de qualitat ambiental als productes i als sistemes que afavoreixen l'estalvi d'aigua.
1.2.1.1 Informació als clients.
En el full informatiu que es lliura als clients, s'ha d'explicar la importància de la utilització correcta de l'aigua i de com poden contribuir a estalviar-ne.
En les zones on els clients consumeixen aigua, s'hi han d'instal·lar rètols que facin referència a la utilització racional de l'aigua.
Les regadores de dutxa (fixes i mòbils), ja sigui per si mateixes o bé mitjançant la incorporació de limitadors de cabal, han de complir els requeriments següents:
El cabal ha de ser inferior a 10 l/min per a 1 bar 2 pressió 2 3 bar.
El cabal ha de ser inferior a 12 l/min per a 3 bar < pressió 2 5 bar.
Les aixetes de lavabo, bidet i aigüera, ja sigui per si mateixes o bé mitjançant la incorporació de limitadors de cabal, han de complir els requeriments següents:
El cabal ha de ser inferior a 8 l/min per a 1 bar 2 pressió 2 3 bar.
El cabal ha de ser inferior a 9 l/min per a 3 bar < pressió 2 5 bar.
a) El conjunt format per inodor i cisterna ha de tenir un disseny que permeti consumir un volum màxim per descàrrega de 6 litres.
b) El vàter ha d'incorporar un dispositiu d'interrupció de descàrrega o de polsada curta/llarga.
Les instruccions relatives a l'accionament del dispositiu d'interrupció de descàrrega o de polsada curta/llarga han de ser visibles a la cisterna.
1.2.2.4 Altres sistemes que afavoreixen l'estalvi d'aigua.
S'inclouen aquí aquells sistemes que no preveuen els apartats anteriors com, per exemple, aixetes o regadores de dutxa amb tancament automàtic temporalitzat o amb sensor de presència, sistemes d'estalvi en les instal·lacions de la piscina, sistemes d'estalvi en el rec, aprofitament d'aigües grises o pluvials, etc. L'estalvi demostrable ha de ser d'un mínim d'un 20% en relació amb la instal·lació convencional.
1.2.3 Avaluació de conformitat.
L'avaluació de conformitat dels criteris de l'apartat 1.2 de l'annex es fa per comprovació in situ de l'entitat col·laboradora degudament acreditada.
L'aigua de la piscina descoberta no podrà ser escalfada llevat que ho sigui a partir d'energia renovable o residual.
La cloració ha de ser substituïda parcialment per alguna alternativa ambientalment més correcta (ozó, radiació ultraviolada, etc.), sempre que es garanteixi el compliment de la normativa vigent pel que fa a la desinfecció de l'aigua.
1.3.2.2 Dosificació dels productes químics.
La piscina ha d'estar equipada amb un equipament de dosificació automàtica per als productes químics.
1.3.3 Avaluació de conformitat.
L'avaluació de conformitat dels criteris de l'apartat 1.3 de l'annex es fa per comprovació in situ de l'entitat col·laboradora degudament acreditada.
a) L'accés de la llum natural als espais interiors no s'ha d'obstaculitzar per tal de garantir-ne el màxim aprofitament.
b) En les zones interiors amb funcionament continuat de l'enllumenat superior a 5 hores diàries, s'han d'utilitzar fluorescents trifòsfors o làmpades fluorescents compactes.
Sols es permet la utilització d'altres tipus de làmpades quan estigui justificat per requeriments ornamentals (com a màxim, el 10% del total de punts de llum).
1.4.1.2 Aigua calenta sanitària (ACS).
a) Totes les instal·lacions d'ACS, tant els dipòsits d'acumulació com els tubs de distribució així com la caldera, han d'estar ben aïllats, a excepció d'aquells casos en els quals els mateixos tubs de distribució s'emprin per escalfar el recinte.
b) Per a calderes que utilitzen un combustible diferent a gas, l'opacitat dels gasos provinents de la caldera haurà de ser inferior o igual a 2 d'acord amb l'escala de Bacharach.
1.4.1.3 Informació als clients.
En el full informatiu que es lliura als clients, s'ha d'explicar la importància de la utilització correcta dels recursos energètics i informar de les accions que realitza el mateix establiment per contribuir a l'estalvi energètic.
De la mateixa manera, s'inclouran consells pràctics per tal que els clients puguin també ajudar a l'estalvi energètic.
A les habitacions i estances comunitàries, s'han d'instal·lar rètols on es faci referència a la utilització racional de l'aigua calenta, a l'enllumenat i a la calefacció.
Els tancaments amb vidre a l'exterior han d'estar equipats amb doble vidre.
Per al compliment del criteri cal que com a mínim el 20% del total de superfície de tancament amb vidre exterior compleixi el criteri.
El compliment d'aquest percentatge mínim dóna dret a 1 punt.
La resta de punts, fins a un total de 6, s'atorgaran de forma proporcional amb el percentatge de la superfície que compleixi el criteri.
a) En les zones interiors amb funcionament continuat de l'enllumenat superior a 8 hores diàries, cal que els balasts utilitzats en els fluorescents siguin electrònics.
b) Les habitacions han de disposar de sistemes de desconnexió general de l'enllumenat (clau magnètica que talli el corrent, utilització d'un interruptor general a l'habitació, etc.).
1.4.2.3 Aigua calenta sanitària i/o calefacció.
a) Utilització d'una caldera amb un rendiment superior al 85%.
b) Instal·lació d'una caldera o un escalfador domèstic de gas que compleixi els criteris de la Resolució de 8 d'agost de 2000, per la qual s'estableixen els criteris ambientals per a l'atorgament del distintiu de garantia de qualitat ambiental a les calderes i escalfadors domèstics de gas.
c) Les habitacions disposaran d'un sistema de regulació individual de la temperatura.
d) Utilització d'energia solar tèrmica per produir ACS i/o per calefacció.
Valoració del criteri: 9 punts.
a) Utilització de l'energia elèctrica generada per una font d'energia renovable: plaques solars fotovoltaiques, sistema d'aerogeneradors, sistemes híbrids eolicofotovoltaics o una minicentral hidroelèctrica.
Valoració del criteri: 9 punts per sistema, fins a un total de 27.
1.4.2.5 Arquitectura bioclimàtica.
Aquells establiments que disposin d'elements d'arquitectura bioclimàtica (mur de cambra convectiva, hivernacle a la cara sud de l'allotjament, xemeneies solars, zonificació d'espais, etc.) rebran 4 punts per element, fins a un màxim de 16 punts.
1.4.2.6 Altres sistemes que afavoreixen l'estalvi d'energia.
S'inclouen aquí aquells sistemes que no preveuen els apartats anteriors, com ara sistemes de recuperació de la calor de la llar de foc, instal·lació d'ACS que incorpori una vàlvula mescladora de tres vies amb circuit de recirculació entre la caldera i el dipòsit programable, etc. L'estalvi demostrable ha de ser d'un mínim d'un 15% en relació amb la instal·lació convencional.
1.4.3 Avaluació de conformitat.
L'avaluació de conformitat dels criteris de l'apartat 1.4 de l'annex es fa per comprovació in situ de l'entitat col·laboradora degudament acreditada a excepció del subapartat b) de l'apartat 1.4.1.2 i el subapartat a) de l'apartat 1.4.2.3, que es fa per analítica de gasos.
En el cas de complir simultàniament els criteris a) i b) de l'apartat 1.4.2.3, sols es comptabilitzaran els punts de l'apartat b).
L'establiment ha d'establir criteris ambientals en les seves compres (reducció de la contaminació, minimització d'envasos, etc.).
En cas de nova adquisició, cal substituir els electrodomèstics (neveres, congeladors, rentadores, assecadores, etc.) per d'altres de baix consum energètic (etiqueta energètica categoria A, B o C).
En cas de nova adquisició, en les neveres i els congeladors no s'emprarà CFC ni compostos de transició.
1.5.2.1 L'establiment no subministrarà productes per als clients amb embolcall individual en aquells casos en els quals sigui possible prescindir-ne (melmelades, sucres, mantegues, sabó, xampú, etc.).
1.5.2.2 L'establiment no vendrà ni subministrarà begudes en recipients d'un sol ús en aquells casos en què el mercat n'ofereixi d'altres amb recipients retornables.
1.5.2.3 L'establiment comprarà productes ecoetiquetats (distintiu de garantia de qualitat ambiental, etiqueta ecològica europea, Àngel Blau, Cigne Blanc, etc.) o productes agrícoles o alimentaris ecològics que disposin d'un logotip atorgat per un organisme oficial.
Per a cada tipus de producte ecoetiquetat adquirit es donarà 1 punt, fins a un màxim de 4 punts.
La compra de productes d'enllumenat i els dispositius d'estalvi d'aigua (incloses aixetes, dutxes i d'altres elements) no suposa l'atorgament de punts en aquest apartat, ja que és objecte de puntuació en un altre apartat.
1.5.3 Avaluació de conformitat.
L'avaluació de conformitat dels criteris de l'apartat 1.5 de l'annex es fa per comprovació in situ de l'entitat col·laboradora degudament acreditada i consulta de les especificacions tècniques.
L'establiment ha de ser realitzat amb materials, colors i estil arquitectònic propis de la zona i no ha de suposar un impacte ambiental significatiu sobre el paisatge.
1.6.2 Avaluació de conformitat.
L'avaluació de conformitat del criteri de l'apartat 1.6 de l'annex es fa per comprovació in situ de l'entitat col·laboradora degudament acreditada.
El soroll màxim que pot generar l'establiment és el que fixi l'ordenança municipal de sorolls.
Si el municipi no en disposa, s'hi ha d'aplicar la Resolució de 30 d'octubre de 1995, per la qual s'aprova una ordenança municipal tipus reguladora del soroll i les vibracions.
En el moment de l'avaluació, s'ha de parar especial atenció a la sensibilitat acústica de la zona pel que fa a la determinació dels valors límit de soroll permesos.
1.7.2 Avaluació de conformitat.
L'avaluació de conformitat del criteri de l'apartat 1.7 de l'annex es fa per mostreig.
1.8 Informació i educació ambiental.
1.8.1.1 Contractació d'activitats recreatives.
L'establiment fomentarà el respecte pel medi ambient amb caràcter general.
En particular, en la contractació d'activitats recreatives per als seus clients tindrà com a requisits el respecte per la natura i l'adequació a les normes de protecció vigents.
Es lliurarà als clients un full informatiu dels criteris que caracteritzen els establiments que han obtingut el distintiu, on s'explicaran tots els apartats anteriors.
El full ha d'estar editat en català i en la resta d'idiomes en què es trobi la informació general de l'establiment.
L'establiment ha de tenir a l'abast dels clients, i en un lloc visible, informació sobre els transports públics que circulen per la zona i, sempre que sigui possible, informaran de les possibilitats d'accedir a l'establiment o de realitzar excursions amb transport públic o no motoritzat.
1.8.1.4 Informació sobre l'entorn proper.
L'establiment ha de tenir a l'abast dels clients, i en un lloc visible, informació sobre el medi on es troba situat l'establiment i les possibilitats de descoberta.
Es preveu en aquest apartat el fet de tenir bibliografia, documentació sobre itineraris, de consulta, a la venda o d'entrega gratuïta, per tal que els usuaris puguin dissenyar sortides que els permetin conèixer el medi que els acull i els seus valors naturals, socials, històrics, culturals, etc.
Aquells establiments que disposin d'un programa d'activitats d'animació turística o educatives, sempre que incloguin propostes encaminades al foment de la consciència ambiental, als hàbits de consum ambientalment correctes i a l'estalvi de recursos, i es promogui el coneixement i la protecció del medi, rebran 4 punts.
L'establiment disposarà d'una enquesta per avaluar el grau de satisfacció dels clients amb la gestió ambiental portada a terme per l'establiment i sol·licitarà als clients que l'emplenin.
1.8.3 Avaluació de conformitat.
L'avaluació de conformitat dels criteris de l'apartat 1.8 de l'annex es fa per comprovació in situ de l'entitat col·laboradora degudament acreditada.
—2 Sistema d'avaluació de conformitat
El sol·licitant ha de presentar la sol·licitud per al distintiu de garantia de qualitat ambiental juntament amb el dossier tècnic formalitzat per una entitat col·laboradora del Departament de Medi Ambient.
Els sol·licitants del distintiu per als serveis inclosos a la categoria de residències-casa de pagès han de trametre a una entitat col·laboradora del Departament de Medi Ambient degudament acreditada un dossier tècnic, el contingut del qual s'especifica a continuació, que el sol·licitant ha de mantenir actualitzat durant el període de validesa del distintiu.
L'entitat col·laboradora ha d'examinar el dossier i comprovar en l'establiment que el dossier tècnic és conforme a la realitat, i emetre'n el certificat corresponent.
El dossier tècnic consta d'una descripció general de la residència-casa de pagès i del compliment dels criteris ambientals, de les especificacions tècniques dels informes i dels resultats de les inspeccions realitzades.
El Departament de Medi Ambient es reserva el dret de visitar sense avís previ les instal·lacions, amb llibertat d'accés al dossier tècnic actualitzat i a altra documentació que consideri necessària.
2.2 Selecció de l'entitat col·laboradora.
Els controls han de ser realitzats per una de les entitats col·laboradores del Departament de Medi Ambient degudament acreditada per a aquest camp d'actuació, una relació actualitzada de les quals es lliurarà al sol·licitant.